Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2022/C 305/07)

Tämä tiedonanto julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

YHTENÄISEN ASIAKIRJAN VAKIOMUUTOSTA KOSKEVA TIEDONANTO

”Vin Santo del Chianti Classico”

PDO-IT-A1514-AM02

Tiedonannon päivämäärä: 27.5.2022

HYVÄKSYTYN MUUTOKSEN KUVAUS JA PERUSTELUT

1. Lajikevalikoima – lajikeluettelo

Kuvaus: Lajikeluetteloon on lisätty Malvasia-lajikkeet (Malvasia Bianca Lunga ja Malvasia Bianca di Candia). Yhdessä Trebbiano Toscanon kanssa niiden osuus käytetyistä lajikkeista on vähintään 60 prosenttia.

Perustelut: Muutoksen tarkoituksena on täsmentää tuotteen valmistukseen käytetyssä lajikeyhdistelmässä sallitut Malvasia-rypälelajikkeet Toscanan alueella viljelyyn soveltuvien rypälelajikkeiden luettelon mukaisesti.

Muutos koskee tuote-eritelmän 2 artiklaa ja yhtenäisen asiakirjan 7 kohtaa (Pääasialliset rypälelajikkeet).

2. Viininviljelyä koskevat säännöt – viinitarhojen sijainti

Kuvaus: Viinitarhojen sijaintia koskevasta kohdasta on poistettu adjektiivi ”kukkulainen”, ja tarhojen sijantiin viittaava sana ”suunnattu” on korvattu samaa tarkoittavalla, ilmansuuntaan viittaavalla sanalla.

Perustelut: Koko Chiantin alue sijaitsee vähintään 150–200 metrin korkeudella merenpinnasta ja soveltuu siten luonnostaan kuivatettaviksi tarkoitettujen rypäleiden tuotantoon. Tämä pätee myös alueen vähemmän korkeissa osissa sijaitseviin viinitarhoihin, sillä myös niiden korkeus merenpinnasta on riittävä tällaisten rypäleiden tuotantoon. Muutoksella pyritään myös välttämään subjektiivisten arviointien tekeminen alueesta, joka on kauttaaltaan kukkulaista ja jonka kaikki osat soveltuvat siten sellaisten viinien tuotantoon, jotka edellyttävät rypäleiden kuivattamista.

Muutos koskee tuote-eritelmän 4.2 artiklaa, mutta se ei vaikuta yhtenäiseen asiakirjaan.

3. Viljelykäytännöt – hätäkastelu

Kuvaus: Uutena on lisätty hätäkastelun mahdollistava säännös.

Perustelut: Ilmastonmuutos on vaikuttanut rypäleiden kasvukauteen koko alueella jo yli kymmenen vuoden ajan nostaen jatkuvasti lämpötiloja ja pienentäen sademääriä. Tämän viljelykäytännön avulla varmistetaan viinitarhojen selviytyminen ja säilytetään rypäleiden laatu. Laatuparametrit ovat selvästi heikommat sellaisilta viljelmiltä kerätyissä rypäleissä, joilla esiintyy vesistressiä.

Muutos koskee tuote-eritelmän 4.5 artiklaa, mutta se ei vaikuta yhtenäiseen asiakirjaan.

4. Viljelykäytännöt – rypäleiden huolellinen lajittelu

Kuvaus: Rypäleiden hehtaarikohtaisen enimmäistuotosrajan yhteydestä on poistettu maininta ”rypäleiden huolellisesta lajittelusta”.

Perustelut: Maininta tästä toimenpiteestä on poistettu, koska tuote-eritelmässä on jo vahvistettu tuotoksia koskevat arvot.

Muutos koskee tuote-eritelmän 4.6 artiklaa, mutta se ei vaikuta yhtenäiseen asiakirjaan.

5. Viljelykäytännöt – rypäleiden alustava lajittelu

Kuvaus: Tilavuusprosentteina ilmaistun luonnollisen vähimmäisalkoholipitoisuuden saavuttamista koskevasta kohdasta on poistettu maininta rypäleiden alustavasta lajittelusta.

Perustelut: Maininta tästä toimenpiteestä on poistettu, koska tuote-eritelmässä on jo vahvistettu tuotantoa koskevat tekniset seikat ja köynnösten laatuominaisuudet.

Muutos koskee tuote-eritelmän 4.8 artiklaa, mutta se ei vaikuta yhtenäiseen asiakirjaan.

6. Viittaus rajatulla maantieteellisellä alueella tapahtuvaan pullotukseen – voimassa olevaa edellytystä koskeva muodollinen muutos

Kuvaus: Yhtenäisessä asiakirjassa mainitaan nyt rajatulla maantieteellisellä alueella tapahtuva pullotus ja pakkaaminen, sillä se on ollut sallittua nimityksen hyväksymisestä lähtien ja se sisältyi siksi jo entuudestaan tuote-eritelmän 5 artiklan 1 kohtaan.

Perustelut: Kyseessä on muodollinen muutos, koska tämä edellytys oli jäänyt pois yhtenäisestä asiakirjasta laadintavaiheessa.

Tämä päivitys ei vaikuta asetuksen (EU) N:o 1308/2013 93 artiklan 1 kohdan a alakohdan i alakohdassa tarkoitettuun yhteyteen, ja se koskee yhtenäisen asiakirjan 9 kohtaa (Olennaiset lisäedellytykset).

7. Väkevöintiä koskeva kielto

Kuvaus: Tekstissä mainitaan nyt, että väkevöinti on kielletty.

Perustelut: Vin Santo del Chianti Classico -viinin tuottajat eivät väkevöitä viinejään, vaan vähimmäissokeripitoisuus on saavutettava luonnollisella kuivattamisella. Väkevöinnin kieltämistä koskevan (vapaaehtoisen) päätöksen taustalla onkin se, että näin pyritään varmistamaan tuotteen laadun jatkuva parantaminen, joka saavutetaan viljelmien huolellisella hoidolla ja noudattamalla luonnollista viininvalmistusmenetelmää.

Muutos koskee tuote-eritelmän 5.4 artiklaa ja yhtenäisen asiakirjan 5.1 kohtaa (Erityiset viininvalmistusmenetelmät).

8. Aistinvaraiset ominaisuudet

Kuvaus: Vin Santo del Chianti Classico -tyypin yhteydessä värin kuvausta (”syvän meripihkanväriseen”) on muutettu lisäämällä mahdolliseksi väriksi myös ruskea. Occhio di Pernice -tyypin osalta värin kuvausta (”syvän vaaleanpunaisesta hennon vaaleanpunaiseen”) on muutettu seuraavasti: ”vaihtelee ruusukullasta meripihkanväriseen ja ruskeaan.”

Perustelut: Muutosten tarkoituksena on lisätä kuvaukseen maininta voimakkaammista väreistä, sillä Chiantin alueella Sangiovese-lajiketta ja punaisia rypälelajikkeita kasvattavat viinitarhat ovat erityisen tärkeässä osassa ja viininviljelijät keskittyvät yhä enemmän tämäntyyppisiin rypäleisiin, jotka vaikuttavat Vin Santo -viinin väriin.

Kuvaus: Molempien edellä mainittujen viinityyppien makua koskevaan kuvaukseen on lisätty ilmaisu ”kuivasta makeaan”.

Perustelut: Muutoksen tarkoituksena on laajentaa makuasteikkoa tuotteiden analyyttisten arvojen mukaisesti. Vin Santo -viiniä pidetään nykyään yhä useammin jälkiruokaviininä, ja siksi sen makuna suositaan makeaa. Occhio di Pernice -viiniä, joka on perinteinen toscanalainen tuote, puolestaan käytetään erityisesti tiettyjen sellaisten liha- ja riistaruokien valmistuksessa, jotka edellyttävät alhaista sokeripitoisuutta (kuivaa viiniä).

Muutos koskee tuote-eritelmän 6 artiklaa ja yhtenäisen asiakirjan 4 kohtaa.

9. Fysikaalis-kemialliset ominaisuudet

Kuvaus: Molempien viinityyppien osalta tilavuusprosentteina ilmaistun kokonaisalkoholipitoisuuden vähimmäisarvon yhteydessä ilmoitettua todellisen alkoholipitoisuuden arvoa on laskettu 12 tilavuusprosentista 10,5 tilavuusprosenttiin.

Perustelut: Muutoksen taustalla on päätös nostaa tuotteen makeusastetta, mikä tarkoittaa suurempaa jäännössokeripitoisuutta.

Kuvaus: Vin Santo del Chianti Classico -viinin vähimmäishappopitoisuutta on kasvatettu 4:stä 4,5 grammaan litraa kohden.

Perustelut: Lajikevalikoimaan sisältyy punaisia rypälelajikkeita, kuten Sangiovese, jonka erityispiirteenä on se, että se kasvattaa siitä valmistettujen viinien happopitoisuutta. Nämä muutokset vastaavat myös täysin markkinoilla vallitsevia suuntauksia.

Muutokset koskevat tuote-eritelmän 6 artiklaa ja yhtenäisen asiakirjan 4 kohtaa.

10. Tekstiä koskeva muodollinen muutos

Kuvaus: Tekstissä mainitaan nyt aluetta edustavat rypälelajikkeet Trebbiano Toscano, Malvasia Bianca Lunga, Malvasia Bianca di Candia, Sangiovese sekä valkoinen ja musta Canaiolo, ja siihen on lisätty muutamia viittauksia viineihin.

Perustelut: Tekstiä on mukautettu sisällyttämällä siihen muutokset, jotka koskevat lajikevalikoimaan jo entuudestaan kuuluneita rypälelajikkeita sekä tuotteiden kemiallisia, fyysisiä ja aistinvaraisia ominaisuuksia.

Tämä tekstin muotoa koskeva muutos vaikuttaa tuote-eritelmän 8 artiklaan mutta ei yhtenäiseen asiakirjaan.

11. Lämpötilan vaihteluväli – adjektiivin muuttaminen

Kuvaus: Rypäleiden kuivattamistilojen osalta katsotaan riittäväksi todeta, että lämpötilan vaihteluvälin tulee olla hyvä (pikemmin kuin ”merkittävä”) ja tiloissa tulee olla hyvä tuuletus.

Perustelut: Tämän määritelmän katsotaan olevan täsmällisempi ja kuivatusprosessin kannalta oleellinen.

Muutos koskee tuote-eritelmän 8 artiklaa, mutta se ei vaikuta yhtenäiseen asiakirjaan.

YHTENÄINEN ASIAKIRJA

1. Tuotteen nimi

Vin Santo del Chianti Classico

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viini(e)n kuvaus

1. Vin Santo del Chianti Classico

LYHYT KIRJALLINEN KUVAUS

Väri: vaihtelee oljenkeltaisesta kullankeltaiseen, syvän meripihkanväriseen ja ruskeaan;

tuoksu: eettereitä muistuttava, voimakas, omaleimainen;

maku: tasapainoinen, samettinen, hyvärakenteinen; vaihtelee kuivasta makeaan;

kokonaisalkoholipitoisuus vähintään 16 tilavuusprosenttia, todellinen alkoholipitoisuus vähintään 10,5 tilavuusprosenttia;

sokeriton uutos vähintään: 23,0 g/l.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus 4,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 30 Kokonaisrikkidioksidipitoisuus enintään (mg/l)

2. Vin Santo del Chianti Classico Occhio di Pernice

LYHYT KIRJALLINEN KUVAUS

Väri: vaihtelee ruusukullasta meripihkanväriseen ja ruskeaan;

tuoksu: eettereitä muistuttava, voimakas;

maku: pehmeä, samettinen ja pyöreä; vaihtelee kuivasta makeaan;

kokonaisalkoholipitoisuus vähintään 16 tilavuusprosenttia, todellinen alkoholipitoisuus vähintään 10,5 tilavuusprosenttia;

sokeriton uutos vähintään: 26,0 g/l.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) Vähimmäishappopitoisuus 4,5 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 30 Kokonaisrikkidioksidipitoisuus enintään (mg/l)

5. Viininvalmistusmenetelmät

5.1. Erityiset viininvalmistusmenetelmät

1. Vin Santo del Chianti Classico (SAN), myös Occhio di Pernice -merkinnällä varustettuna

Erityinen viininvalmistusmenetelmä

Perinteinen viininvalmistusmenetelmä on seuraavanlainen:

Rypäleet lajitellaan huolellisesti ja kuivatetaan luonnollisesti tähän soveltuvissa tiloissa (kuivatus osittain tuuletuksen avulla on sallittu). Rypäleiden on saavutettava suuri sokeripitoisuus, minkä jälkeen ne puristetaan. Väkevöinti ei ole sallittu. Vin Santo del Chianti Classico -viini on viiniytettävä, säilytettävä ja kypsytettävä puusäiliöissä (caratelli).

5.2. Enimmäistuotokset

1. Vin Santo del Chianti Classico (SAN), myös Occhio di Pernice -merkinnällä varustettuna 8 000 kilogrammaa rypäleitä hehtaaria kohden

2. Vin Santo del Chianti Classico (SAN), myös Occhio di Pernice -merkinnällä varustettuna 28 hehtolitraa hehtaaria kohden

6. Rajattu maantieteellinen alue

SAN-viinin Vin Santo del Chianti Classico -tuotantoalue koostuu Toscanan alueen keskellä sijaitsevasta 71 800 hehtaarin suuruisesta alueesta, joka kattaa osan Firenzen ja Sienan maakuntien alueesta: 30 400 hehtaaria Firenzen ja 41 400 hehtaaria Sienan maakunnasta. Tuotantoalue kattaa seuraavat kunnat kokonaisuudessaan: Greve in Chianti, Castellina in Chianti, Radda in Chianti ja Gaiole in Chianti. Seuraavien kuntien alueesta osa kuuluu tähän alueeseen: San Casciano in Val di Pesa, Barberino Tavarnelle, Castelnuovo Berardenga ja Poggibonsi.

7. Viininvalmistuksessa käytettävät rypälelajikkeet

Malvasia Bianca Lunga B. - Malvasia

Malvasia Bianca di Candia B. - Malvasia

Sangiovese N. - Sangioveto

Trebbiano Toscano B. - Trebbiano

8. Yhteyden/yhteyksien kuvaus

Chianti Classico (SAN), myös Occhio di Pernice -merkinnällä varustettuna

Vin Santo -viini on ollut Chianti Classico -alueella tärkeässä osassa keskiajalta lähtien. Sen juuret ulottuvat aina vuoteen 1400. Vin Santo -viinin valmistus on oma taiteenlajinsa, joka vaatii kokemusta. Ensimmäisessä tuotantovaiheessa kerätään soveltuvimmat rypäleet (lajikkeina ovat esimerkiksi Trebbiano Toscano, Malvasia Bianca Lunga, Malvasia Bianca di Candia, Sangiovese sekä valkoinen ja musta Canaiolo), jotka on kasvatettu alueen perinteisillä kasvatusmenetelmillä (ns. Toscanan kaari). Rypäleet kuivatetaan luonnollisesti, minkä mahdollistavat alueen lämpötilat. Käymisajat sekä viinin siirtämis- ja kypsytysmenetelmät perustuvat paikallisten viininviljelijöiden kokemukseen. Viiniyttämisessä käytetään tyypillistä paikallista madre-menetelmää (madre tarkoittaa äitiä). Tässä menetelmässä käytetään juurena hiivoja, jotka yksittäiset tilat ovat valikoineet aikojen saatossa.

9. Olennaiset lisäedellytykset (pakkaaminen, merkinnät, muut vaatimukset)

Vin Santo del Chianti Classico – pullotus

Oikeudellinen kehys:

EU:n lainsäädäntö

Lisäedellytyksen tyyppi:

Pakkaaminen rajatulla maantieteellisellä alueella

Edellytyksen kuvaus:

Viiniyttämisen, säilytyksen, kypsyttämisen ja pullotuksen on tapahduttava tuote-eritelmän 3 artiklassa tarkoitetulla Vin Santo del Chianti Classico -viinin tuotantoalueella.

Voimassa olevan kansallisen ja EU:n lainsäädännön mukaisesti pullotuksen ja pakkaamisen on tapahduttava rajatulla maantieteellisellä alueella, jotta voidaan varmistaa Vin Santo del Chianti Classico -viinin laatu, ylläpitää sen mainetta sekä varmistaa asiaankuuluvien tarkastusten onnistuminen.

Vin Santo del Chianti Classico – viiniyttäminen

Oikeudellinen kehys:

EU:n lainsäädäntö

Lisäedellytyksen tyyppi:

Tuotantoa rajatulla maantieteellisellä alueella koskeva poikkeus

Edellytyksen kuvaus:

Maatalous-, elintarvike- ja metsätalousministeriön luvalla ja Toscanan alueen suoritettua arvioinnin asiasta viiniyttäminen, säilytys, kypsyttäminen ja pullotus voidaan suorittaa myös rajatun maantieteelliseen alueen ulkopuolella sijaitsevissa viininvalmistamoissa, jotka saavat kuitenkin sijaita enintään kymmenen kilometrin etäisyydellä mainitun alueen rajasta. Tällöin edellytyksenä on, että kyseinen viininvalmistamo oli olemassa jo tuote-eritelmän tullessa voimaan ja että se kuuluu viinitilalle, joka tuottaa yksin tai yhdessä muiden tilojen kanssa Vin Santo del Chianti Classico -viinin valmistamiseen soveltuvia rypäleitä, jotka on kerätty joko kyseisen tilan omistamilta tai hoitamilta viljelmiltä.

Linkki tuote-eritelmään

https://www.politicheagricole.it/flex/cm/pages/ServeBLOB.php/L/IT/IDPagina/18197

(1) EUVL L 9, 11.1.2019, s. 2.